แจ้งเตือนประชาชน ภาคใต้ตอนล่างมีฝนตกหนักเฝ้าระวังน้ำป่าไหลหลาก น้ำท่วมฉลับพลัน ขณะที่ภาคตะวันออกเฉียงเหนืออุณหภูมิจะลดต่ำลงอีก 4 - 6 องศาเซลเซียส
นายณัฐพล ณัฎฐสมบูรณ์ อธิบดีกรมอุตุนิยมวิทยา เปิดเผยว่า จากหย่อมความกดอากาศต่ำกำลังแรงที่ปกคลุมอ่าวไทยตอนล่างเคลื่อนเข้าสู่แนวร่องมรสุมที่พาดผ่านภาคใต้ตอนล่าง ประกอบกับมรสุมตะวันออกเฉียงเหนือกำลังค่อนข้างแรงพัดปกคลุมอ่าวไทยและภาคใต้ ส่งผลให้ภาคใต้ตอนกลางจนถึงภาคใต้ตอนล่างมีฝนตกหนักและฝนตกหนักมาก ตั้งแต่วันนี้ไปจนถึงวันที่ 2 ธันวาคม เช่น จังหวัดสุราษฎร์ธานี นครศรีธรรมราช ระนอง โดยขอให้ติดตามเฝ้าระวังน้ำป่าไหลหลาก น้ำท่วมฉับพลัน เรือเล็กขอให้งดการเดินเรือเนื่องจากคลื่นลมแรง คลื่นสูงประมาณ 2-3 เมตร ส่วนบริเวณที่มีฝนฟ้าคะนองคลื่นสูงมากกว่า 3 เมตร พร้อมเตือนประชาชนที่อาศัยบริเวณชายฝั่งตะวันออกให้ระวังอันตรายจากคลื่นลมแรงที่พัดเข้าหาฝั่ง โดยหลังจากวันที่ 2 ธันวาคม ปริมาณฝนจะลดลงไปจนถึงกลางเดือนนี้  สำหรับอากาศบริเวณภาคเหนือและภาคตะวันออก ระหว่างนี้ได้มีมวลอากาศเย็นระลอกใหม่เคลื่อนตัวลงมาและมีอิทธิพลแรงกว่าสัปดาห์ที่ผ่าน จะทำให้มีอากาศเย็นถึงหนาวระหว่างวันที่ 2 - 10 ธันวาคม โดยเฉพาะภาคตะวันออกเฉียงเหนืออุณหภูมิลดลง 4- 6 องศาเซลเซียส หรือ ประมาณ 14 - 15 องศาเซลเซียส ส่วนภาคเหนือตอนบนจะลดลง 4 องศาเซลเซียส หรือ ประมาณ 14 - 16 องศาเซลเซียส ยอดภูและยอดดอย อุณภูมิลดต่ำกว่า 10 องศาเซลเซียส ขณะที่ ภาคกลาง กรุงเทพมหานครและปริมณฑล อุณหภูมิอยู่ที่ 21-22  องศาเซลเซียส โดยหลังจากนี้ คาดว่าในช่วงปลายเดือนจนถึงเทศกาลปีใหม่อุณหภูมิจะลดต่ำลงด้วย